Carcaixent posa en marxa la figura dels corresponsals juvenils
22 de Marzo de 2017

Carcaixent

L’Àrea de Joventut de l’Ajuntament de Carcaixent ha posat en funcionament la figura dels “corresponsals juvenils”, alumnes de centres de la localitat i de l’IES Arabista Ribera que col·laboren amb el Centre d’Informació Juvenil de Carcaixent difonent activitats entre els seus companys i companyes i arreplegant, també, els seus dubtes i suggeriments. Una de les funcions més importants dels corresponsal és que tindran veu i vot a l’hora de programar les activitats de joventut.

Els corresponsals van ser elegits entre alumnes voluntaris de tots els centres atenent les seues capacitats comunicatives i habilitats socials. Concretament són cinc joves, entre 14 i 16 anys, que pertanyen als centres de la localitat que imparteixen secundària, IES Arabista Ribera, Col·legi Mª Immaculada, Col·legi Sant Antoni i Col·legi Ave Maria. A canvi d’actuar d’enllaç amb el CIJ, els joves rebran una targeta regal per a gastar en el comerç local, a més de descomptes i avantatges en les activitats que s’organitzen des de l’Àrea de Joventut. La figura ja porta temps funcionant en municipis com ara Silla i Mislata amb molt bon resultat.

Natxo Escandell, regidor de Joventut, s’ha reunit ja amb els corresponsals i el Consell de la Joventut de Carcaixent per a posar-los en contacte i coordinar noves activitats. Natxo Escandell ha destacat la importància de la figura dels corresponsals, “són el nostre enllaç amb els joves, ells saben quina és la millor manera de transmetre i rebre la informació, i això ens resulta fonamental per a continuar treballant i millorant les iniciatives que es desenvolupen des de Joventut.” Natxo Escandell, per altra banda, ha volgut posar en valor que ser corresponsal juvenil resulta molt beneficiós per al mateix jove; “la responsabilitat que se’ls ha donat els ajuda en el seu desenvolupament personal, fent-los millorar les seues habilitats comunicatives i socials”, ha explicat el regidor.